A végrehajtó bizottság határozata

(1998. június 23.)

a schengeni területről történő kitoloncoláshoz szükséges okmányok kiállításánál problémát felvető országokra vonatkozó szükséges intézkedésekről

(SCH/Com-ex (98)18 rev.)

A VÉGREHAJTÓ BIZOTTSÁG,

tekintettel a Schengeni Megállapodás végrehajtásáról szóló egyezmény 132. cikkére,

tekintettel a fent említett egyezmény 23. cikkére,

A KÖVETKEZŐKÉPPEN HATÁROZOTT:

A schengeni területről történő kitoloncoláshoz szükséges okmányok kiállításánál problémát felvető országok vonatkozásában meghozandó intézkedéseket az ehhez a határozathoz mellékelt dokumentumban megállapított eljárással összhangban kell elfogadni.

Ostende, 1998. június 23.

az elnök

L. Tobback

--------------------------------------------------

SCH/II-Read (98)2 rev. 2

Tárgy: A schengeni területről történő kitoloncoláshoz szükséges okmányok kiállításánál problémát felvető országokra vonatkozó szükséges intézkedések

A belga elnökség több alkalommal (a Végrehajtó Bizottság 1997. december 15-én Bécsben tartott ülésén, a Központi Csoport 1998. január 14-én Bruges-ben és 1998. február 23-án Luxembourgban tartott ülésein) kifejezésre juttatta akaratát, hogy megoldást találjanak a jogellenesen tartózkodó külföldi állampolgárok visszafogadásával kapcsolatos problémák megoldására.

Ez elsődlegesen a hazatelepítés terén tapasztalt nehézségekre vonatkozik, melyek annak tulajdoníthatók, hogy a schengeni fővárosokban lévő külföldi konzulátusok részéről hiányzik a laissez-passer-k kiállítása terén elvárt együttműködés. Jóllehet nemzeti szinten már tettek kezdeti lépéseket a megoldás megtalálása érdekében, e probléma együttes schengeni megközelítése eredményesebb megoldásokat eredményezhet.

A Belgium által támogatott megközelítések egyike a következő: egy schengeni állam megállapítja, hogy jelentős nehézségek tapasztalhatók a jogellenesen tartózkodó külföldi állampolgárok hazatelepítése érdekében szükséges laissez-passer-k megszerzése terén. A schengeni állam ekkor tájékoztatja az érintett országban működő nagykövetét, és megbízza, hogy dolgozza ki azokat az intézkedéseket, melyeket közösen hoznak meg helyi szinten a schengeni kollégákkal együtt.

A schengeni nagykövetek először is kapcsolatba léphetnek a helyi hatóságokkal, és felhívhatják figyelmüket az állampolgáraik visszafogadásának problémájára, és eseti megoldások találása céljából megállapodásokat köthetnek. A helyi szintű fellépés előnye az, hogy az érintett állam nemzeti hatóságai esetenként inkább készek az állampolgáraik visszafogadására vonatkozó tárgyalások lefolytatására, mint az ország schengeni fővárosokban található konzulátusi tisztviselői.

A "Visszafogadás" alcsoportot tájékoztatják minden "helyi fellépésről". A Központi Csoport tájékoztatja a Végrehajtó Bizottságot minden fellépésről és annak eredményéről.

Amennyiben a kapcsolatfelvétel nem hoz eredményt, a figyelem felhívása céljából szükségessé válhat más eszközök felhasználása, melyek természete kétségtelenül kényszerítőbb jellegű, ilyen például a vízumok kiadására vonatkozó politika. Ezeket az intézkedéseket a "Vízum" alcsoportban fogják megvizsgálni.

Minden egyes schengeni állam szabadon dönthet arról, hogy alkalmazza-e az esetlegesen javasolt megtorló intézkedéseket.

--------------------------------------------------